Predkladacia správa

Návrh nariadenia vlády Slovenskej republiky o minimálnych bezpečnostných a zdravotných požiadavkách pri používaní pracovných prostriedkov (ďalej len „návrh nariadenia vlády“) predkladá Ministerstvo práce, sociálnych vecí a rodiny SR podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.
 
Predloženie návrhu nariadenia vlády bolo odôvodnené zrušením zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov, čím stratilo právnu oporu nariadenie vlády Slovenskej republiky č. 159/2001 Z. z. o minimálnych bezpečnostných a zdravotných požiadavkách pri používaní pracovných prostriedkov v znení nariadenia vlády Slovenskej republiky č. 470/2003 Z. z., ktoré v súčasnosti upravuje problematiku pracovných prostriedkov.
Cieľom navrhovanej úpravy je  vytvoriť legislatívne podmienky na účinnú ochranu zamestnancov pri používaní pracovných prostriedkov tým, že  sa ustanovujú podrobnosti o podmienkach používania pracovného prostriedku a podrobnosti o požiadavkách na pracovný prostriedok. 
Návrh nariadenia vlády ustanovuje povinnosti zamestnávateľa na vylúčenie alebo obmedzenie nebezpečenstva vyplývajúceho pre zamestnanca z používania pracovného prostriedku. Ide najmä o povinnosť prijímať potrebné opatrenia, zabezpečiť vykonávanie kontrol pracovného prostriedku z hľadiska jeho správnej inštalácie a fungovania, oboznamovať a informovať zamestnanca  so správnou obsluhou pracovného prostriedku a s možným  nebezpečenstvom.     
 Návrh  nariadenia  vlády preberá  Smernicu  Rady  89/655/EHS z 30. novembra 1989 o minimálnych požiadavkách na bezpečnosť a ochranu zdravia pri používaní pracovných zariadení pracovníkmi pri práci zmenenú a doplnenú Smernicou  Rady 95/63/ES z 5. decembra 1995 a zmenenú a doplnenú Smernicou Európskeho parlamentu a Rady 2001/45/ES z 27. júna 2001. 
Návrh nariadenia vlády nemá dopad na štátny rozpočet, rozpočty obcí ani na rozpočty vyšších územných celkov, nemá finančný, ekonomický a environmentálny vplyv ani vplyv na zamestnanosť a na podnikateľské prostredie, preto sa príslušná doložka nevyhotovuje. Predpokladá sa pozitívny dopad návrhu nariadenia vlády na zlepšenie stavu bezpečnosti a ochrany zdravia pri práci a následne na znižovanie počtu a závažnosti pracovných úrazov a chorôb z povolania.
Návrh nariadenia vlády bol zaslaný na pripomienkové konanie 23. decembra 2005 všetkým ministerstvám, iným ústredným orgánom štátnej správy, ako aj Národnému inšpektorátu práce, Asociácii zamestnávateľských zväzov a združení SR, Republikovej únii zamestnávateľov SR, Združeniu podnikateľov Slovenska,  Podnikateľskej aliancii Slovenska a Konfederácii odborových zväzov SR, spolu 41 pripomienkujúcim subjektom. Osem subjektov zaslalo celkom 49 pripomienok. Výsledky pripomienkového konania sú uvedené vo vyhodnotení pripomienkového konania.

Návrh nariadenia vlády bol prerokovaný v Legislatívnej rade vlády SR dňa 16. mája 2006 a jej pripomienky boli zapracované do tohto nového znenia.